stanford-oval/wikipedia huggingface dataset:
וורו
היסטוריה

העיר וורו נוסדה עקב חקיקת חוק חדש שחוקקה הצאריצה יקטרינה הגדולה לניהול מחוזות רוסיה שכלל גם הקמתן של 205 ערים ברחבי האימפריה, כאשר וורו הייתה אחת מהן. החוק נחקק בעקבות מרד פוגצ'וב. ב-21 באוגוסט 1784 חתם המושל הכללי של ריגה, שהיה אחראי גם על המחוזות בדרום-אסטוניה, על הצו להקמת העיר החדשה. בצו צוין מיקומה ושמה הגרמני של וורו. 
במקביל להקמת העיר הוקם באותה שנה גם מחוז וורו על שטח בדרומו של מחוז טרטו (שהיה אז חלק ממחוז ריגה).
ב-1785 הושלמה תוכנית מתאר העיר הראשונה על ידי המודד פרידריך אוגוסט בוהם (Friedrich August Bohm). עד סוף המאה ה-18 הוקמו בה כמה עשרות בתים סביב כיכר השוק (turuplats) והיא יושבה ונוהלה ברובה על ידי גרמנים בלטיים.
במהלך המאה ה-19 התפתחו התשתיות העירוניות ואוכלוסיית העיר גדלה. בית הדואר הוקם ב-1820, מבנה בית החולים הראשון הושלם ב-1827, בשנות ה-30 וה-40 הוקמו פנימייה פרטית לבנים ובית הספר התיכון לבנות, בית הסוהר הוקם ב-1863 וב-1867 הוקמה אגודת מכבי האש בעיר.
במחצית השנייה של המאה ה-19 החלה העיר בפיתוח מהיר ושני שלישים מאוכלוסייתה היו אסטונים, רובם כפריים שעברו אליה מכפרים סמוכים.
צעד חשוב בפיתוח חיי התרבות בעיר היה הקמת אגודת השירה והמשחק ב-1881 שגם הקימה את מרכז התרבות "קאנל" (Kannel).
פתיחת תחנת הרכבת בעיר ב-1889 על הקו פסקוב-ולגה חיברה את העיר לסנקט פטרבורג ולריגה, והביאה לשגשוג כלכלי ותרבותי.
המסחר בה שגשג ונערכו בה ירידים שונים ופסטיבלי זמר.
האוכלוסייה האסטונית זכתה לייצוג במועצת העיר לראשונה בשנת 1902 עם בחירתם של שני אסטונים למועצה.
העיר חוברה לרשת החשמל ב-1915.
בשנים 1929-31 נוספה מסילת ברזל שחיברה את וורו לטרטו ופטסרי (אז עיר באסטוניה, כיום העיר פצ'ורי במחוז פסקוב של רוסיה).
בשנים 1948-1927 פעל בעיר תיאטרון מקצועי. עד סוף שנות ה-30 הוקם בעיר בנק ומבנה חדש למנהל המחוז.
עם נסיגת הוורמאכט והתקדמות הצבא האדום בשנת 1944 נהרס רובה של מרכז העיר ונשרפו כ-90 מבתיה.
בתקופת הכיבוש הסובייטי המשיכה העיר להתפתח. כבר ב-1945 הוכנה תוכנית מתאר חדשה. בשנות ה-50 הוקם בית ספר חדש וסאונה ציבורית.
בשנות ה-60 הוקמו מספר מפעלים גדולים:
בשנת 1962 נפתח מפעל לייצור מכשירי מדידה לגזים (Võru Gaasianalüsaatorite Tehas) שהיה מהחשובים בתחומו בכל ברית המועצות והעסיק בשנות ה-70 כאלף עובדים, מפעל הרהיטים "ורמו" (Wermo), מחלבה, מפעל הנעלה וחברות בנייה.
בשנת 1973 הוכרז מרכז העיר הישנה כאתר היסטורי לשימור ובכך ניצלו מהריסה בתי העץ הישנים, שעוד נותרו על כנם, וניתן היה לשקמם בצורתם הנוכחית. 
בשנת 1984 הושלמה בנייתו של בית החולים המחוזי הנמצא בנפה הכפרית של העיר. כמו כן נבנו בניינים רבי-קומות רבים והאוכלוסייה הגיעה לשיא של 18,000 תושבים.
אוכלוסייה

| שנה | אוכלוסייה |
| --- | --- |
1785: 67
1797: כ-500
1884: 2,697
1913: 4,800
1922: 5,077
1939: 6,600
1970: 15,398
1979: 16,767
1989: 17,496
1995: 16,977
2000: 14,817
2005: 14,487
2010: 13,918

החלוקה האתנית בעיר היא כ-90 אחוז אסטונים וכ-10 אחוז אחרים, בעיקר רוסים.
וורו כיום

וורו משמשת כמרכז מסחרי, תרבותי וחינוכי לכל המחוז. ספריית המחוז ומועצת המחוז שוכנים בה.
כעיר גבול, פועלת בעיר לשכה של המכס האסטוני האחראית למעברי הגבול לרוסיה וללטביה.
במחוז, בקרבת העיר, נמצא בית הספר לתורת הלחימה (Võru Lahingukool) של הצבא האסטוני המכשיר משקי"ים בכירים וקצינים במילואים.
בעיר שלושה אזורי תעשייה - ברחוב פיק (Pikk), בדרך אנטסלה (Antsla) ובדרך רפינה (Räpina). ושני מפעלים בולטים:
ורמו (Wermo) - מפעל רהיטים המעסיק כ-400 עובדים. המעסיק הגדול ביותר בעיר.
מפעל הגבינות של וורו (AS Võru Juust) - יצרן הגבינה הגדול באסטוניה, מעסיק כ-140 עובדים.
בקרבת העיר נמצא מפעל חברת ריטיקו (Ritico OÜ) למוצרי הנעלה.
לעיר מגיעים אוטובוסים מטאלין וטרטו. מאמצע שנות ה-90 לא פעילה תחנת הרכבת בעיר.
מוקד משיכה תרבותי מהווה המרכז הקהילתי "קאנל" בו מציגים סרטים, הצגות, תערוכות ומתקיימים קונצרטים.
מדי שנה מתקיים בעיר בחודש יולי פסטיבל פולקלור בינלאומי. בפסטיבל זה הופיעו כבר מספר פעמים להקות מישראל.
החל משנת 2007 נערך בחודש יולי אירוע של פיסול בחול על שפת אגם טאמולה. באירוע משתתפים אומנים ממספר מדינות באירופה.
חגיגות ייסוד העיר נערכות בכל שנה באוגוסט. העיר גם מקיימת קונצרטים לחוף אגם טאמולה.
בעיר מצויים שני בתי מלון ושלוש אכסניות. בתי אירוח כפריים רבים נמצאים במחוז וורו.
אתרים בעלי עניין

חורבות קירומפה (Kirumpää) - נמצאות במרחק של קילומטר אחד צפונית למרכז העיר. מבצר בשם זה מוזכר לראשונה בכתובים ב-1322. המבצר הוקם על מנת לשמור על הגבול המזרחי של בישופות טרטו. במחצית השנייה של המאה ה-15 הורחב המבצר וסביבו התיישבו סוחרים ובעלי מלאכה. קירומפה נפגע קשות ב-1558, כאשר חיילי הבישוף נסוגו ממנו והבעירו אותו. הוא נהרס סופית ב-1656, במהלך המלחמה שבין רוסיה לשוודיה. במאות ה-18 וה-19 נעשה שימוש בשרידים מן האתר לצורך בנייה בעיר, לכן כיום לא נותר יותר מאשר גל חורבות קטן במקום.
מוזיאון קרויצואלד - ממוקם בביתו של ד"ר פרידריך ריינהולד קרויצוואלד, משורר, סופר, רופא ואיש ציבור, מחבר האפוס הלאומי קלביפואג (Kalevipoeg), שעבד בוורו כרופא במשך 44 שנה ושימש גם כרופא מחוזי. המוזיאון נפתח לציבור בשנת 1941.
פסל זיכרון לכבוד פרידריך ריינהולד קרויצוואלד בפארק על שמו לחוף אגם טאמולה.
כנסיית קטרינה - כנסייה לותרנית, הוקמה בשנים 1793-1788 - על שמה של הקיסרית הרוסית יקטרינה השנייה, שתרמה 28,000 רובלים  מכסף להקמתה.
הכנסייה האסטונית האורתודוקסית - נקראת על שם קתרינה הקדושה והוקמה ב-1806.
מוזיאון וורומה - מבט על החיים במחוז וורו מתקופת האבן ועד ימינו.
מכון וורו - מכון ממלכתי העוסק בחקר שפת וורו, תרבותה ושימורה. המכון גם מארגן פעילויות תרבותיות ומפיץ מוצרים הקשורים לנושא.
אנדרטת הזיכרון לחללי מלחמת השחרור של אסטוניה (1918–1920) בבית העלמין של וורו.
אנדרטת הזיכרון לנספים ב"אסון אסטוניה" - לזכרם של 70 תושבי העיר, שנספו באסון טביעת המעבורת "אסטוניה" במימי הים הבלטי ב-1994. באסון נספה גם ראש העיר דאז, יאק אוט, ורעייתו.
החלקה היהודית בבית העלמין העירוני - בין שתי מלחמות העולם התקיימה בעיר קהילה יהודית קטנה (כמה עשרות).
ערים תאומות

| --- | --- |
 פולין סובאלק, פולין  לטביה אלוקסנה, לטביה  גרמניה באד סגברג (אנ'), גרמניה  ליטא ינישוק, ליטא  פינלנד לאיטילה (אנ'), פינלנד  שוודיה לנדסקרונה (אנ'), שוודיה  אוקראינה קניב, אוקראינה:
Microsoft FrontPage

| --- | --- |

 מפתח:  מיקרוסופט
 מחזור חיים:  ?–2007
 גרסה אחרונה:  2003 
 מערכת הפעלה:  Windows
 סוג רישיון:  קוד סגור
 קטגוריה:  עורך HTML
 
Microsoft FrontPage (מיקרוסופט פרונטפייג') הוא עורך HTML המשתמש בתכונת WYSIWYG, והוא כלי לניהול אתרי אינטרנט. התוכנה פותחה על ידי מיקרוסופט למערכת ההפעלה Windows, ומצורפת לחלק מגרסאות חבילת מיקרוסופט אופיס.
פרונטפייג' פותחה בתחילה על ידי חברת "Vermeer Technologies Incorporated". שריד לכך ניתן למצוא בקידומת _vti_ in שפרונטפייג' מוסיפה לשמות הקבצים והתיקיות שנוצרו על ידה. מיקרוסופט רכשה את חברת Vermeer בשנת 1996, על מנת שתוכל להוסיף את פרונטפייג' לרשימת התוכנות שלה.
בעבר דרישות המערכת של פרונטפייג' כללו פלאג-אינים שנקראו "FrontPage Server Extensions" והם היו צריכים להיות מותקנים על שרת האינטרנט כדי שהתוכנה תעבוד. הגרסאות החדשות, לעומת זאת, תומכו בפרוטוקול התקני WebDav של W3C, אם כי מספר רכיבי אינטרנט ספורים שהתוכנה מייצרת דורשים שהשרת המקומי או המרוחק יתמוך ב-FrontPage Server Extensions.
כעורך WYSIWYG, פרונטפייג' בנוי כך שיסתיר את קוד ה-HTML מהמשתמש, כך שלא רק מומחים יוכלו ליצור דפי אינטרנט ואתרים בקלות. מספר מפתחי אתרים מותחים ביקורת על גישה זו, שיוצרת דפי HTML בעלי משקל גבוה בהרבה ממה שהיו צריכים לשקול מלכתחילה, ודבר זה גורם להנמכת ביצועי הדפדפנים. בנוסף, תוכנת פרונטפייג' מייצרת קוד HTML שאינו תואם לחלוטין את התקן של W3C, ולכן דפים שנוצרו על ידי פרונטפייג' לא יהיו מוצגים בצורה טובה בדפדפנים שאינם מבוססי אינטרנט אקספלורר, וכך מיקרוסופט מנסה להרחיב את תפוצת הדפדפן שלה. יש גם הטוענים שדבר זה נעשה כדי לבלום התפשטות של דפדפנים אחרים.
גרסה למערכת ההפעלה Mac OS יצאה ב-1998; לגרסה זו היו פחות אפשרויות ותכונות מאשר בגרסת חלונות והיא לא זכתה לעדכונים.
המתחרה העיקרית של פרונטפייג' הייתה Macromedia Dreamweaver.
בשנת 2006 הופסק הפיתוח של Microsoft FrontPage, ואת מקומה תפסה התוכנה SharePoint Designer 2007 ששימשה גם כסביבת פיתוח ייעודית לאתרי SharePoint. בהמשך, תפקידה של SharePoint Designer צומצם לניהול ותחזוקה של אתרי SharePoint בלבד, ואת מקומה של FrontPage כעורך HTML "כללי" תפסה Microsoft Expression Web שגרסתה הראשונה יצאה במקביל ל-SharePoint Designer 2007.
גרסאות

הגרסה האחרונה שיצאה הייתה "Microsoft FrontPage 2003" (גרסה 7 בדיעבד). מאז יציאת אופיס 2007 לא יצאו גרסאות חדשות של תוכנת פרונטפייג'.
רשימת כל הגרסאות:
פרונטפייג' אקספרס 2.0
פרונטפייג' 97
פרונטפייג' 98
פרונטפייג' 2000 (גרסה 5)
פרונטפייג' 2002 (פרונטפייג' xp)(גרסה 6)
פרונטפייג' 2003 (גרסה 7)
| מיקרוסופט אופיס |
| --- | --- | --- |
| מוצרים | Word • Excel • PowerPoint • Outlook • FrontPage • Access • Publisher • OneNote • Skype for Business • Project • Visio |  |
| גרסאות | אופיס 2003 • אופיס 2007 • אופיס 2010 • אופיס 2013 • אופיס 2016 • אופיס 2019 • מיקרוסופט 365 (עד 2020, "אופיס 365") |  |
| --- | --- |
בקרת זהויות :  NKC: ph135675 
FrontPage בגרסת 2002 רצה תחת מערכת ההפעלה Windows 2000. ניתן לראות חלון ניווט המאפשר צפייה וניווט בתיקיית האתר, לצד עורך ויזואלי ואיתו שלל כלים
פלייסטיישן פלוס

פלייסטיישן פלוס (באנגלית: PlayStation Plus) הוא מנוי גיימינג בתשלום של תאגיד סוני לבעלי קונסולת משחקים מסוג פלייסטיישן 4 ופלייסטיישן 5 אשר מיוצרות על ידי התאגיד. המנוי, שהושק בשנת 2010 ומאז צבר עשרות מיליוני לקוחות ברחבי העולם, מספק מגוון הטבות תמורת תשלום חודשי, רבעוני או שנתי.
לוגו הפלייסטיישן פלוס
הטבות המנוי

היכולת לשחק עם אחרים או לבד במשחקי וידאו שבספריית השחקן אשר דורשים חיבור לאינטרנט.
מקבץ משחקים שונים להורדה בכל חודש אשר הופכים להיות חלק מספריית השחקן ונגישים כל עוד המנוי במצב פעיל.
היכולת לגבות שמירות של משחקים בשרת.
זכאות לממש הנחות מיוחדות למנויים בחנות המשחקים של סוני (באנגלית: PlayStation Store).
(הטבה שהוסרה במאי 2023) לבעלי פלייסטיישן 5 בלבד: גישה ל'אוסף משחקי הפלייסטיישן פלוס' (באנגלית: PlayStation Plus Collection) הכולל מגוון של משחקים מוכרים הניתנים להורדה לקונסולה. סוני הייתה רשאית להסיר ו/או להחליף את משחקי האוסף.
שינוי במודל המנוי > הכרזה

בדצמבר 2021 התפרסם שסוני מתכננת להשיק מנוי חדש שיתחרה במנוי גיימינג של תאגיד מיקרוסופט, הגיים פאס (באנגלית: Game Pass). ב-29 במרץ 2022 הוכרז באופן רשמי בבלוג של פלייסטיישן (באנגלית: PlayStation Blog) שבמהלך יוני 2022 יְיוּשַּׂם שילוב של מנוי 'הפלייסטיישן פלוס' עם מנוי אחר של סוני שנקרא 'פלייסטיישן עכשיו' (באנגלית: PlayStation Now) אשר מהווה ספרייה של מאות משחקים שחלקם ניתנים להורדה והזרמה וחלקם להזרמה בלבד. המנוי המשולב מחולק לשלושה מסלולי הטבות שונות בדרגות תשלום מצטברות:
שינוי במודל המנוי > הכרזה > מסלול ראשון: פלייסטיישן פלוס Essential

זהה למודל הוותיק של פלייסטיישן פלוס.
גישה לאונליין ומולטיפלייר.
מינימום של שני משחקים להורדה לספריית השחקן בכל חודש.
גיבוי שמירות בענן.
הנחות בלעדיות.
(הטבה שהוסרה במאי 2023) לבעלי פלייסטיישן 5 בלבד: גישה ל'אוסף משחקי הפלייסטיישן פלוס' (באנגלית: PlayStation Plus Collection) הכולל מגוון של משחקים מוכרים הניתנים להורדה לקונסולה. סוני רשאית להסיר ו/או להחליף את משחקי האוסף.
שינוי במודל המנוי > הכרזה > מסלול שני: פלייסטיישן פלוס Extra

כל הטבות מסלול ה-Essential.
מספק גישה לקטלוג של מאות משחקי פלייסטיישן 4 ופלייסטיישן 5 שאפשר להוריד ולשחק כל עוד המנוי במצב פעיל.
שינוי במודל המנוי > הכרזה > מסלול שלישי: פלייסטיישן פלוס Premium

כל הטבות מסלול ה-Essential ומסלול ה-Extra ובנוסף, באזורים מסוימים בעולם (לא כלול במסגרת מנוי ישראלי), היכולת להזרים את קטלוג המשחקים של מסלול ה-Extra (לא כולל הזרמת משחקי פלייסטיישן 5).
מספק גישה לקטלוג נוסף של מאות משחקים ישנים שחלקם זמינים להזרמה ולהורדה (משחקי קונסולות הפלייסטיישן הראשונה, הפלייסטיישן 2 וה-PlayStation Portable) וחלקם זמינים להזרמה בלבד (משחקי קונסולת הפלייסטיישן 3). זמינות ההזרמה מוגבלת לאזורים מסוימים בעולם (לא כלול במסגרת מנוי ישראלי).
היכולת לנסות משחקים מסוימים לפרק זמן מוגבל טרם ההחלטה לרכוש אותם.
שינוי במודל המנוי > הכרזה > מסלול שלישי חלופי: פלייסטיישן פלוס Deluxe

מסלול מוזל שמיועד למדינות שבהן אין אפשרות להזרים את משחקי הקטלוגים במקום להורידם.
שינוי במודל המנוי > הכרזה > השוואה

| הטבות | מסלול Essential | מסלול Extra | מסלול Premium | מסלול Deluxe |
| --- | --- | --- | --- | --- |
אונליין ומולטיפלייר מינימום שני משחקים להורדה לספריית השחקן בכל חודש גיבוי שמירות בענן הנחות בלעדיות (הטבה שהוסרה במאי 2023) גישה ל'אוסף משחקי הפלייסטיישן פלוס' (לבעלי פלייסטיישן 5 בלבד): כלול
| קטלוג ראשון של מאות משחקי פלייסטיישן 4 ופלייסטיישן 5 שאפשר להוריד ולשחק  |  | כלול | כלול | כלול |
| היכולת לנסות משחקים מסוימים לפרק זמן מוגבל |  |  | כלול | כלול |
| היכולת להזרים את קטלוג המשחקים הראשון (לא כולל הזרמת משחקי פלייסטיישן 5) |  |  | כלול |  |
| קטלוג שני של מאות משחקים ישנים שחלקם זמינים להזרמה ולהורדה וחלקם זמינים להזרמה בלבד |  |  | כלול |  |
המנוי יהיה זמין באופן חלקי לשחקני מחשב, במתכונת של הזרמה בלבד.
שינוי במודל המנוי > השקה

ב-16 במאי 2022 הוכרזו בבלוג של פלייסטיישן מועדי ההשקה המתוכננים של מודל המנוי החדש ברחבי העולם: אסיה ב-24 במאי 2022, יפן ב-2 ביוני 2022, אמריקה ב-13 ביוני 2022, אירופה, אוסטרליה וניו זילנד ב-23 ביוני 2022; בנוסף הוכרזו חלק ממשחקי הווידאו הבולטים שיהיו זמינים בהשקה.
הערות שוליים

↑  Joshua Robertson (3 בפברואר 2022). "PlayStation Plus Has Reached Over 48 Million Subscribers, Breaks All-Time Record". The Gamer. נבדק ב-30 במרץ 2022. {{cite web}}:  (עזרה)
↑  Jay Peters (February 1, 2023). The PlayStation Plus Collection will no longer be offered starting May 9th. I’m sad to see it go. The Verge. Retrieved December 12, 2024
↑  Charlie Hall (September 16, 2020). ‘PlayStation Plus Collection gives subscribers access to classic PS4 games on PS5. Polygon. Retrieved May 17, 2022
↑  Jim Ryan (September 16, 2020). PlayStation 5 launches in November, starting at $399 for PS5 Digital Edition and $499 for PS5 with Ultra HD Blu-Ray Disc Drive. Playstation Blog. Retrieved May 17, 2022
↑  Schreier, Jason (3 בדצמבר 2021). "PlayStation plans new service to take on xbox game pass". Bloomberg. נבדק ב-30 במרץ 2022. {{cite web}}:  (עזרה)
↑  "All-new PlayStation Plus launches in June with 700+ games and more value than ever". PlayStation Blog. 29 במרץ 2022. נבדק ב-30 במרץ 2022. {{cite web}}:  (עזרה)
↑  Sid Shuman (May 23, 2022). Your guide to the all-new PlayStation Plus. Playstation Blog. Retrieved May 24, 2022
↑  Nick Maguire (May 16, 2022). All-new PlayStation Plus game lineup: Assassin’s Creed Valhalla, Demon’s Souls, Ghost of Tsushima Director’s Cut, NBA 2K22, and more join the service. Playstation Blog. Retrieved May 17, 2022
קוודריגה

קוודריגה (בלטינית: Quadriga;‏ quadri - ארבע, ו-jungere - להוביל) היא מרכבה המובלת על ידי ארבעה סוסים אשר שימשה ביוון העתיקה במשחקים האולימפיים ומאוחר יותר במרוצי מרכבות ברומא העתיקה. המרכבה סימלה את מרכבות האלים והן תוארו על גבי כדים ותבליטים כמרכבות המשוכות על ידי ארבעה סוסים. מרכבתו של אפולו, אל השמש, הנושא את אור היום בשמים מתוארת כקוודריגה.
קוודריגות מודרניות

כל פסלי הקוודריגות המודרניים מבוססים על סוסי מרקוס הקדוש - פסל יחיד שנותר מהעת העתיקה. פסל זה, שעמד במקורו בהיפודרום קונסטנטינופול, ככל הנראה על קשת ניצחון, נבזז על ידי צלבנים ונציאנים במהלך מסע הצלב הרביעי בשנת 1204 והועברה למרפסת של בזיליקת סן מרקו בוונציה. בשנת 1797 נבזז הפסל על ידי נפוליאון שהעבירו לפריז, אולם הושב לוונציה עם תבוסתו של נפוליאון בשנת 1815.
בשנת השמונים של המאה ה-20 הוחלף הפסל על מרפסת הבזיליקה בהעתק בשל נזקי זיהום האוויר, והמקור הועבר למוזיאון.
קוודריגת ברלין תוכננה על ידי יוהאן גוטפריד שדו בשנת 1793 כקוודריגת ניצחון וסמל לשלום. הקוודריגה שנהגה בה אלת ניצחון נושאת ענף זית הוצבה בראש שער ברנדנבורג בברלין שבגרמניה. הקוודריגה נבזזה על ידי נפוליאון בשנת 1806 אולם הושבה בשנת 1814. ענף עץ הזית הוחלף מאוחר יותר בצלב ברזל. במהלך מלחמת העולם השנייה ניזוק הפסל. צלב הברזל אשר זוהה עם המיליטריזם של פרוסיה והפשיזם הוחלף על ידי השלטון הקומוניסטי של גרמניה המזרחית לאחר מלחמת העולם. בשנת 1990, לאחר איחוד גרמניה שוחזר הפסל.
קוודריגת הפנתר בסמפרופר בדרזדן
קוודריגת ולינגטון קשת ולינגטון בלונדון, אנגליה. תוכננה על ידי אדריאן ג'ונס 1912.
קוודריגת הקארוסל ממוקמת בראש שער הניצחון קרוזל בפריז שבצרפת. הקשת עצמה נבנתה על ידי נפוליאון להנציח את ניצחונותיו, אולם הקוודירגה הוקמה על יד הבארון פרונסואה ג'וסה בוסיו להנציח את ההשבה למלוכה של שושלת בורבון. בפוסל רואים את אלת הניצחון נוהגת בקוודריגה, ולצידה שתי אלות ניצחון.
התקדמות המדינה בבירת מדינת מינסוטה היא ייחודית בכך שהיא מכוסה כולה זהב, ובכך שהיא ממוקמת על כניסה לבניין ולא על שער ניצחון. הקוודריגה פוסלה על ידי דניאל צ'סטר פרנץ' ואדואר קלארק פוטר והוקמה בשנת 1906.
גלריה

קוודריגה ורוכבה על גבי אמפורה  יוונית מסוף המאה ה-6 לפנה"ס במוזיאון הארכאולוגי הלאומי באתונה
מיקרוסופט אאוטלוק

| --- | --- |
 
 מפתח:  מיקרוסופט
 גרסה אחרונה:  4.2327.2 (24 ביולי 2023) 
 מערכת הפעלה:  חלונות
 נכתבה בשפות:  C++ 
 סוג רישיון:  קנייני
 קטגוריה:  חבילת יישומים משרדיים
 אתר רשמי
 
Microsoft Outlook היא תוכנת ניהול מידע אישי (Personal Information Manager) מבית מיקרוסופט המשתלבת בחבילת יישומי Microsoft 365. הגרסה הראשונית שלה שוחררה ב-16 בינואר 1997 והיא הייתה גרסה מוגבלת יחסית, היא כללה רק את כלי הדואר האלקטרוני והיומן. עם השנים, אאוטלוק הורחבה והוספו לה תכונות חדשות, כגון כלי לניהול משימות, פתקים לתזכורת, ועוד.
תוכנה זו (בדומה לתוכנות מקבילות כמו ה-GroupWise) כוללת מגוון רחב של תכונות, המאפשרות למשתמש לנהל את הזמן והמשימות שלו בצורה יעילה על ידי ניהול לוח הזמנים והמטלות היומיומיות שלו וכן משפרת את השימוש שלו בדואר האלקטרוני. ה-Outlook משלבת בתוכה כלי דואר אלקטרוני, ובנוסף כלי ניהול כמו רשימת כתובות, יומן חכם, לוח שנה, ניהול משימות ומעקב אחריהן, ופתקים לתזכורת.
ניתן לשלב בה טיפול במספר חשבונות דואר, ולהגדיר במקביל חשבונות דואר רגילים (של ספק שירות) וחשבונות דואר רשת.
מלבד התוכנה בתשלום במחשבי Windows ו-Mac שעליהם מדבר מאמר זה, השם של Outlook מכסה גם כמה תוכנות נוכחיות אחרות:
Outlook on the web לשעבר Outlook Web App, היא גרסת אינטרנט של Microsoft Outlook, הכלולה ב- Microsoft 365, Exchange Server, Exchange Online. (domain outlook.office365.com)
Outlook for Windows, אפליקציית Outlook חדשה וחינמית שתותקן מראש עם Windows 11 מ-2024
Outlook Mobile, גרסת אפליקציה לנייד של Outlook.
Outlook.com, לשעבר  Hotmail, שירות דוא"ל אישי בחינם המוצע על ידי מיקרוסופט לצד דואר מבוסס רשת. (domain outlook.live.com)
גרסאות

Outlook החליף את יישומי לוחות הזמנים והמיילית הקודמים של מיקרוסופט, Schedule+ ו- Exchange client
Outlook 98 ו-Outlook 2000 מציעים 2 תצורות:
מצב מייל אינטרנטי בלבד (IMO) אפליקציה קלה עם דגש על חשבונות POP3 ו-IMAP, כולל אפליקציות פקס קלות.
קבוצת עבודה ארגונית (CW): יישום MAPI מלאעם דגש על חשבונות Microsoft Exchange.
גרסאות של Microsoft Outlook:
| שם | מספר גרסה | תאריך יציאה | הערות |
| --- | --- | --- | --- |
| Outlook 97 | 8.0 | 16 בינואר 1997 | כלול ב Office 97 וב Exchange Server 5.0 ו 5.5. זו גרסה משופרת עם שם שונה ל Microsoft Exchange client. |
| Outlook 98 | 8.5 | 21 ביוני 1998 | מופץ באופן חופשי עם ספרים ומגזינים בכדי להתמודד עם תקן האינטרנט החדש ביותר כגון דוא"ל HTML.  התקנת Outlook 98 התבססה על Active Setup שהתקינה גם את Internet Explorer 4. |
| Outlook 2000 | 9.0 | 27 ביוני 1999 | כלול ב-אופיס 2000 ו-Exchange Server 2000. |
| Outlook 2002 | 10 | 31 במאי 2001 | כלול ב-אופיס XP |
| Outlook 2003 | 11 | 20 בנובמבר 2003 | כלול ב-אופיס 2003 (כולל הגרסה הסטנדרטית לתלמידים ומורים) וב-Exchange Server 2003. |
| Outlook 2007 | 12 | 27 בינואר 2007 | כלול ב-אופיס 2007, חוץ מ-Office Home Student Edition. |
| Outlook 2010 | 14 | 15 ביולי 2010 | כלול ב-Office 2010 Home Business, Standard, Professional ו-Professional Plus. |
| Outlook 2011 for Mac | 14 | 26 באוקטובר 2010 | כלול ב-Office for Mac 2011 Home ו-Business. |
| Outlook 2013 | 15 | 29 בינואר 2013 | כלול ב Office 2013 חוץ מגרסת Home ו-Student. |
| Outlook for Mac | 15.3 | 31 באוקטובר 2014 | כלול ב-Office 365, חוץ מחלק מהגרסאות המסחריות. |
| Outlook 2016 | 16 | 22 בספטמבר 2015 | כלול ב-Office 2016 ו-Office 365. |
| Outlook 2016 for Mac | 15.12 | 25 בספטמבר 2015 | כלול ב-Office 2016 ו-Office 365. |
| Outlook 2019 | 16 | 24 בספטמבר 2018 | כלול ב-Office 2019 ו-Office 365. |
| Outlook 2019 for Mac | 16.17 | 24 בספטמבר 2018 | כלול ב-Office 2019 ו-Office 365. |
| Outlook for Phones & Tablets | 1.3 | 2015 | כלול ב-Office 365, חוץ מחלק מהגרסאות המסחריות. כולל תמיכה ב iOS ו-אנדרואיד. |
הערות שוליים

↑  Outlook Versions List: Complete Overview - MSPoweruser, mspoweruser.com, ‏2023-06-08 (באנגלית אמריקאית)
| --- | --- |
בקרת זהויות :  NLI: 987007289813305171  BnF: cb125693534 (data)  GND: 4565614-9  LCCN: n96091386  NKC: ph137868  SUDOC: 03500293X  VIAF: 174285471   WorldCat (עם VIAF): 174285471
ערה לפיד

| --- | --- |

ערה לפיד
 לידה:  23 ביולי 1948 נְתַנְיָה, ישראל 
 פטירה:  2 ביוני 2018 (בגיל 69) 
 מדינה:  ישראל 
 בן זוג:  חיים לפיד
 צאצאים:  נדב לפיד
 פרסים והוקרה:  פרס אופיר לעריכה הטובה ביותר (1995) 
 פרופיל ב-IMDb
 
ערה לפיד (23 ביולי 1948 – 2 ביוני 2018) הייתה עורכת סרטים ומרצה לקולנוע.
קורות חייה

ערה לפיד נולדה וגדלה בנתניה, בת להורים שעלו מצ'כוסלובקיה והכירו בישראל. בצבא שירתה בנח"ל בקיבוץ משאבי שדה, הגיעה לתל אביב אחרי הצבא.
בשנים 1969–1971 למדה בבית-הספר לצילום וקולנוע בישראל - בית ספר שפתח פרופסור בנימין קורצקי בשיתוף עם משרד החינוך, משרד התמ"ת ומשרד העבודה. התחילה לעבוד כעוזרת עריכה בסרט "הגלולה", סרטו של הבמאי דוד פרלוב, שהיה מורה ורבה. הסרט הראשון שערכה היה "ישוב 3: קיבוץ מושב ומושבה" בבימויו של פרלוב. הסרט הוקרן בשלושה מסכי ענק בתערוכה שהתקיימה בגני התערוכה בתל אביב (1973), שבוע לפני פרוץ מלחמת יום כיפור. בעלה חיים לפיד כתב את התסריט.
לפיד ערכה עשרות סרטים של במאים שונים, תיעודיים ועלילתיים. בין השאר ערכה את כל סרטיהם של הבמאים איתן גרין ויגאל בורשטיין, ערכה סרטים של רם לוי, דינה צבי-ריקליס, חיים בוזגלו, מיכל אביעד, יאיר לב, ענת צוריה, יואב שמיר, ציפי רייבנבך, אבידע ליבני, עלי נסאר ועוד.
לימדה עריכה באוניברסיטת תל אביב (1981-1979), בבית צבי (1985-1982). לימדה עריכה בבית הספר לקולנוע קמרה אובסקורה מ-1990.
שימשה מרצה בקרן לסרטי איכות בשנים 1992–1997 והייתה חברה בהנהלת הקרן החדשה לקולנוע וטלוויזיה בשנים 2001–2009.
נפטרה ב-2 ביוני 2018 מסרטן הריאה. הותירה אחריה בעל, הסופר חיים לפיד, ושני בנים: נדב, במאי סרטים וסופר, ואיתמר. אחותה היא עורכת הסרטים טובה אשר.
פרסים בהם זכתה

פרס אופיר לפסקול הטוב ביותר על הסרט "עונת הדובדבנים" (ביחד עם דוד ליס ודוד אוז'כוב)
פרס האקדמיה לעריכה הטובה ביותר על הסרט "צלקת" - 1994
פרס העריכה פסטיבל דוקאביב לסרט "חסד" - 2004
פרס העריכה פסטיבל ירושלים לסרט "אחרי החתונה" - 2005
פרס אופיר על הישגים מקצועיים - 2017
כמה מהסרטים שערכה זכו בפרסים בפסטיבלים בישראל ובעולם, בהם: מחסומים, טהורה, מקודשת, אחרי החתונה, השוטר, הכול מתחיל בים, לא רואים עליך, קוראים לי אחלם.
מהסרטים שערכה

"יישוב 3 - קיבוץ מושב ומושבה" - עלילתי-דוקומנטרי בשלושה מסכים, במאי - דוד פרלוב, 1973
"ביבה" - דוקומנטרי, במאי - דוד פרלוב – 1975
"מתבן במנהטן" - דרמה לטלוויזיה, במאי - עמק פרי - 1977
"זיכרונות משפט אייכמן" - דוקומנטרי, במאי - דוד פרלוב - 1980
"לנה"- עלילתי, במאי - איתן גרין - 1983
"אות קין" - עלילתי, במאי - אורי ברבש - 1983
"אורי צבי גרינברג" - דוקומנטרי, במאי - יגאל בורשטיין - 1983
"עד סוף הלילה" - עלילתי, במאי - איתן גרין - 1985
"כל אהבותי" - במאי יוחנן חורחה ולר - 1986
"משחקים בחורף" - דרמה לטלוויזיה, במאי - רם לוי - 1988
"יומן מילואים" - דוקומנטרי, במאי - ישי שוסטר - 1990
"עונת הדובדבנים" - עלילתי, במאי - חיים בוזגלו - 1990
"אזרח אמריקאי" - עלילתי, במאי - איתן גרין - 1991
"הנשים ממול" - דוקומנטרי, במאית - מיכל אביעד - 1992
"מכתבים לפליציה" - במאי - יגאל בורשטיין - 1993
"צלקת" - עלילתי, במאי - חיים בוזגלו - 1994
"שבעה" - דרמה לטלוויזיה, במאית - דינה צבי ריקליס - 1995
"אושר ללא גבול" - עלילתי, במאי - יגאל בורשטיין - 1995
"זולגות הדמעות מעצמן" - עלילתי, במאי - איתן גרין - 1996
"יקנטליסה" - דוקומנטרי, במאי - יאיר לב - 1996
"אישה מרציפן" - דרמה לטלוויזיה, במאי - איתן גרין - 1997
"שביל החלב" - עלילתי, במאי - עלי נאסר - 1997
"שלוש אחיות" - דוקומנטרי, במאית - ציפי רייבנבך - 1998
"שבעה ימים באלול" - דרמה לטלוויזיה, במאי - אמיר זית - 1999
"פגישה חוזרת" - דוקומנטרי, במאית - אסתר דר - 1999
"מסך עשן" - דוקומנטרי, במאי - יגאל בורשטיין - 1999
"אני פורים" – דרמה, במאי - אסף ברנשטיין - 2000
"אהבה שאין לתארה במילים" – דוקומנטרי, במאית – שירי צור - 2000
"לב הארץ" – דוקומנטרי, במאית – מיכל אביעד – 2001
"זמזום" – עלילתי, במאי – יגאל בורשטיין – 2001
"טהורה" – דוקומנטרי, במאית – ענת צוריה - 2002
"חלומו של הנרי" – עלילתי, במאי - איתן גרין - 2003
"מחסומים"- דוקומנטרי, במאי - יואב שמיר - 2003
"מקודשת" - דוקומנטרי, במאית - ענת צוריה – 2004
"אחרי החתונה", דוקומנטרי, במאית – איילת בכר - 2005
"אמא" - דוקומנטרי, במאית - תמנע רוזנהיימר - 2006
"הכל מתחיל בים" - עלילתי, במאי - איתן גרין - 2007
"אצבע אלוהים" - עלילתי, במאי - יגאל בורשטיין – 2008
"משחקי ידידות" – דוקומנטרי, במאי - רם לוי - 2008
"סוררת" – דוקומנטרי, במאית - ענת צוריה – 2009
"קוראים לי אחלם" – דוקומנטרי - במאית - רימה עיסא - 2009
"לא רואים עליך" – עלילתי – במאית מיכל אביעד - 2010
"השוטר" - עלילתי, במאי - נדב לפיד - 2011
"דומא" – דוקומנטרי, במאי - עביר חאדד - 2011
"לאן נעלם משה גז" – דוקומנטרי, במאי - אבידע ליבני - 2011
"החיים על פי אוהד" - דוקומנטרי, במאי - ערי דניאל ארליך - 2014
"הגננת" - עלילתי, במאי נדב לפיד - 2014
הערות שוליים

↑  אמיר קמינר, נושא הלפיד בברלין, באתר ynet, 17 בינואר 2019.
| --- | --- |
בקרת זהויות :  NLI: 987007290364105171  GND: 1062264789  ISNI: 0000 0000 4744 0565  VIAF: 298307109   WorldCat (עם VIAF): 298307109